Касьцёл Сьвятога Мікалая (Мір)

**Фарны касьцёл Сьвято́га Мікала́я ** — помнік архітэктуры XVI стагодзьдзя ў Міры. Знаходзіцца ў цэнтры мястэчка, на гістарычным Рынку. Дзее. Твор архітэктуры рэнэсансу і барока. Аб’ект Дзяржаўнага сьпісу гістарычна-культурных каштоўнасьцяў Беларусі.

## Гісторыя
### Вялікае Княства Літоўскае

Першы драўляны касьцёл у Міры збудавалі ў пачатку XVI ст. з фундацыі Ільлінічаў. Потым на яго месцы ў 1585 годзе збудавалі новую драўляную сьвятыню, асьвечаную 18 кастрычніка 1587 году біскупам віленскім Ю. Радзівілам пад тытулам Сьвятога Мікалая. У 1599 годзе з фундацыі князя Мікалая Радзівіла «Сіроткі» пачалося будаваньне мураванага касьцёла, скончанае ў 1605 годзе. 21 жніўня 1605 году новы касьцёл асьвяціў біскуп віленскі Б. Война. Аўтарства помніка прыпісваюць архітэктару Я. М. Бэрнардоні. У 1604—1609 гадох побач з касьцёлам, налева ад уваходнай брамы, збудавалі 2-павярховую плябанію.

У 1710 годзе з ініцыятывы князя Караля Станіслава Радзівіла будынак касьцёла капітальна адрамантавалі. Пры касьцёле з XVIII ст. існавалі парафіяльная школа і шпіталь.

### Пад уладай Расейскай імпэрыі
Па трэцім падзеле Рэчы Паспалітай (1795 год), калі Мір апынуўся ў складзе Расейскай імпэрыі, касьцёл працягваў дзеяць. У 1845 годзе праводзіўся рамонт будынка на ганарары, сабраныя ў выніку абвешчанай у 1846 годзе Ўладзіславам Сыракомлем акцыі перакладу лацінскіх паэтаў на польскую мову. 

Па здушэньні нацыянальна-вызвольнага паўстаньня (1863—1864) 7 кастрычніка 1865 году расейскія ўлады гвалтоўна зачынілі касьцёл і перарабілі яго пад царкву Ўрадавага сыноду Расейскай імпэрыі (Маскоўскай царквы). У 1876 годзе ў час рамонту ніжні ярус будынка перакрылі жалезам. У 1888 годзе расейскія ўлады перабудавалі касьцёл ў маскоўскім стылі.

### Найноўшы час

У 1921 годзе ўлады міжваеннай Польскай Рэспублікі вярнулі будынак касьцёла каталікам. У 1940-я гады савецкія ўлады зачынілі касьцёл, пазьней яны зруйнавалі два верхнія ярусы вежы і дзьве бакавыя круглыя вежачкі.

У 1990 годзе касьцёл вярнулі каталікам, у 2001 годзе пачаліся рэстаўрацыйныя працы.

## Архітэктура
Помнік архітэктуры барока з рысамі рэнэсансу і элемэнтамі абарончага дойлідзтва. Гэта 3-нэфавая 3-вежавая базыліка. Цэнтральны нэф з паўкруглым прэзьбітэрыюмам завяршаецца на галоўным фасадзе вялікай квадратнай у пляне 4-яруснай вежай з шатровым дахам. Вежа падзяляецца прафіляванымі карнізамі на ярусы, аздобленыя глыбокімі нішамі. Бакавыя нэфы на галоўным фасадзе завяршаюцца круглымі ў пляне вежачкамі зь вітымі ўсходамі, з боку алтарнай часткі — закругленымі ў пляне закрысьціямі, абапал якіх — больш высокія гранёныя аб’ёмы, што напамінаюць трансэпт. Бакавыя фасады, пазбаўленыя дэкору, праразаюцца высокімі аконнымі праёмамі з паўцыркульным завяршэньнем. Дзьверы аздаблае мастацкая акоўка.

Усярэдзіне цэнтральны нэф перакрываецца цыліндрычным з распалубкай, бакавыя — крыжовымі скляпеньнямі. На другім ярусе вежы знаходзяцца хоры для аргана. Пад апсыдай разьмяшчалася прасторная скляпеністая крыпта, у якой знаходзілася каля 30 пахаваньняў (у 1866 годзе расейскія ўлады засыпалі крыпту).

## Галерэя

### Гістарычныя здымкі

Mir, Rynak-Vilenskaja. Мір, Рынак-Віленская (1882) (2).jpg|1882 г.
Mir, Rynak-Vilenskaja. Мір, Рынак-Віленская (1898).jpg|1898 г.
Mir, Rynak, Fara. Мір, Рынак. Фара (1900).jpg|каля 1900 г.
Mir, Rynak, Fara. Мір, Рынак. Фара (1901-18).jpg|да 1918 г.


Mir, Rynak-Vilenskaja. Мір, Рынак-Віленская (1930-39).jpg|1930-я гг.
Mir, Vilenskaja. Мір, Віленская (1930-39).jpg|1930-я гг.
Mir, Vilenskaja. Мір, Віленская (1938).jpg|1938 г.
Mir, Vilenskaja. Мір, Віленская (1920-39).jpg|да 1939 г.


### Сучасныя здымкі

Church of Saint Nicholas, Red Army str., urban settlement Mir, Kareličy raion, Grodno Region, Republic of Belarus 03.JPG|Агульны выгляд
Касцёл (Мір).JPG|З боку апсыды
Kasciol s'viatoha Mikalaja, unutry, h.p. Mir.JPG|Інтэр’ер
Г.п. Мір - Комплекс Мікалаеўскага касьцёла DSC07776.JPG|Брама


## Заўвагі

## Крыніцы

## Літаратура
* 
* 
* 

## Вонкавыя спасылкі

* 

Катэгорыя:Хрысьціянскія храмы Міру
Катэгорыя:Зьявіліся ў 1605 годзе
Катэгорыя:Касьцёлы Карэліцкага раёну
Катэгорыя:Касьцёлы Гарадзенскай дыяцэзіі
Катэгорыя:Рэнэсансныя збудаваньні Беларусі
Катэгорыя:Храмы пад тытулам сьвятога Мікалая